Ich, Hanns Fry, alt schulth̄s zuͦ Mellingen, bekenne mich mit dism̄ brieff, das ich zuͦ Laͤnntzburg in der statt an gewonlicher richtstat offennlich zuͦ gericht gesessē bin ✳ nach manstag recht ✳ und
har komē. ✳ kamend für mich unnd die man der ersam Ruͦdolff Bur, ✳ die zit stattschriber zuͦ
Arow, ✳ als ein vogt ✳ wilend juncker Sebastians von Luternow, ✳ saͤligen, kinden, ✳ eins ✳ und Heini Meyer
von Birenlouff ✳ anderteils. ✳ liessz gemelter stattschriber ✳ innamen siner vogtkinden offnen ✳ mit sinē
fürsprechē, wie dan gemelte sine vogtkind ✳ zuͤ Birenlouff ✳ ettwas guͤterē, ✳ namlich ✳ acker ✳ und matten,
habend, ✳ so vorgemelter Heini Meyer ✳ dise zit buwe, ✳ soliche guͤter von dem geschlecht ✳ Luternow ✳ manlechē
syend ✳ unnd von inen ✳ alwegen darumb empfangn̄, ✳ bissz jetz dise zitt ✳ syend soliche guͤter ✳ in die vierdn̄
hand komen, ✳ denen von Luternow unwüssend ✳ und von inen ✳ für manlechē nye empfangen. ✳
darumb sy hoffend, ✳ gemelter Heini Meyer ✳ von solichen guͤterē gewist ✳ unnd denen von Luternow ✳ für
verschwigen ✳ unnd hinderhaltn̄ ✳ manlechē ✳ mit den mannen ✳ des gerichtz ✳ nach manlechens recht ✳
zuͦ bekant ✳ soͤllennd werdn̄. ✳ darzuͦ liessz gemelter Heini Meyer antwurtn̄ ✳ mit sinem fürsprechē, ✳ das
er nitt truwte ✳ von solichē guͤterē gewist werdn̄, ✳ sunder dabi belibn̄, ✳ dan er die uffrecht ✳ erkoufft ✳ unnd
im nyeman ✳ von dem manlchehen gseit, ✳ so er aber underricht wurde, ✳ das seliche guͤter manlechen
werend, ✳ so sye er urbüttig ✳ soliche zuͤ empfachē unnd sich bewisen ✳ als einem lechenman ✳ geburtte,
truwte ✳ by solichen guͤteren, ✳ so er ✳ erkoufft habe ✳ ze belibn̄ ✳ ꝫc̃. unnd also nach solicher anclag
unnd òch der antwurt, ✳ mit anderen wortn̄, ✳ harin beschaͤchē ✳ unnd zemelden ✳ nitt not, ✳ so ist uff
der parthyē rechtsatzt ✳ unnd min, des obgemelten richters, umbfrag mit einhelliger urteil
erkant: ✳ so sich erfunden habe, ✳ das die guͤter, so Heini Meyer zuͦ Birenlouff ✳ buwe ✳ und inhabe, ✳ dero von
Luternow manlechen syend ✳ und aber in die vierden hand komē ✳ und nye empfangn̄, ✳ das dan
solich lechen ✳ ein verschwign̄ lechen ✳ sye ✳ unnd den obgemeltn̄ kinden ✳ juncker Sebastians, saͤligen, ✳
von Luternow ✳ heim gevallē, ✳ damit fürer ✳ soͤllennd unnd moͤgend handlen ✳ als mit irem ✳ zuͦ bekentem
fryem manlechen guͤt. ✳ und ob gemelter Heini Meyer ✳ vermeint, ✳ von sinen verkoͤufferen ✳ damit betrogen unnd zuͦ costen ✳ unnd schadn̄ bracht sin, ✳ moͤge er die selbn̄ ✳ darumb mit recht ✳ umb wandel
unnd abtrag besuͤchen. ✳ solicher urteil begaͤrt ✳ gemelter stattschriber zuͦ handen ✳ siner vogtkindē,
im dero versiglet urkünd zegebn̄, ✳ das im erkant ward. ✳ unnd sind hie by gsin ✳ von den mannen
Hanns Fry von Baden, ✳ Hans Haͤller von Wil uff dem Rafftzerfeld, ✳ Groshans Meyer von Wirnalingen,
Bastian von Mülibach ✳ von Taͤgerfeld, ✳ juncker Hans Wernli Sumer von Aroͮ, ✳ Bartlime Vogler, vogt
zuͦ Trostburg. unnd des alles zuͦ warem urkünd so han ich, obgenanter richter, ✳ von bekanter
urteil wegn̄ min eigen insigel ✳ an disen brieff lassen hencken, mir unnd minen erben ane schadn̄,
geben maͤntag nach unnsers herren fronlichnams tag, im jar, als man zalt von der gepurt
Cristi, unnsers herren, thusennd fünffhundert unnd im dritzechenden jar.